Diari Oficial de la Generalitat Valenciana


Sumari del DOGV 10943, del 30-12-2024 (2024/13828)

DECRET 193/2024, de 23 de desembre, del Consell, pel qual s'establixen els criteris d'aplicació de la pròrroga automàtica dels pressupostos de la Generalitat per a 2024 fins a l'entrada en vigor dels pressupostos per a 2025.
--------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2024/12/23/193/dof/vci/html**

### Dades del document

Número de DOGV
:   10711

Data del DOGV
:   30-12-2024

Secció del DOGV
:   I. DISPOSICIONS GENERALS

Número del document
:   2024/13978

CVE
:   YDDQ-D-9398-61492

Data del document
:   23-12-2024

Organisme emissor
:   Conselleria d'Hisenda i Economia

Tipus de document
:   Decret

Anàlisi jurídica

 Descriptors 

:   * Presidència de la Generalitat
    * Tresor
    * execució del pressupost
    * desastre natural
    * inundació
    * pressupost regional
    * dèficit
    * exercici pressupostari
    * remuneració del treball
    * crèdit pressupostari
    * empresa pública
    * fundació
    * llei pressupostària
    * legislació
    * pressupost
    * modificació pressupostària
    * endeutament

PREÀMBUL

Els dies 28 i 29 d'octubre de 2024, la Comunitat Valenciana va resultar afectada per una DANA de terribles efectes sobre la seua ciutadania i sobre el seu territori, la qual va afectar els béns mobles i immobles de les persones, els transports i les infraestructures de tot tipus, i l'accés als servicis bàsics de sanitat, educació i atenció als col·lectius més vulnerables. També s'ha vist afectada de manera important l'estructura econòmica del territori, amb incidència especialment en el seu teixit empresarial i econòmic, on cal destacar els greus perjuís ocasionats a autònoms i empreses.

La magnitud de la catàstrofe va determinar que, amb data 5 de novembre de 2024, el Consell de Ministres aprovara un acord pel qual es declara «zona afectada greument per una emergència de protecció civil» el territori damnificat a conseqüència de la depressió aïllada en nivells alts (DANA), que ha afectat àmplies zones de la Península i Balears entre el 28 d'octubre i el 4 de novembre de 2024.

La situació descrita, com no pot ser d'una altra manera, va incidir directament i immediatament en tota l'activitat de la Generalitat, incloent-hi la financera, i va modificar de manera radical els seus objectius i prioritats immediates. Una de les primeres decisions adoptades va ser la de retardar la presentació en les Corts dels pressupostos de la Generalitat per a l'exercici 2025.

La Llei orgànica 8/1980, de 22 de setembre, de finançament de les comunitats autònomes (LOFCA), modificada per la Llei orgànica 3/2009, de 18 de desembre, en l'apartat 2 de l'article 21 disposa que, si els pressupostos no s'han aprovat abans del primer dia de l'exercici econòmic corresponent, automàticament queda prorrogada la vigència dels anteriors.

En este sentit, l'article 35 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, establix que, si les Corts no aprovaren el pressupost de la Generalitat abans del primer dia de l'exercici econòmic corresponent, s'entendrà prorrogat el de l'exercici anterior fins a l'aprovació i publicació del nou en el Diari Oficial de la Comunitat Valenciana.

És en este marc on sorgix la necessitat d’este decret, l'objecte principal del qual és establir els criteris d'aplicació de la pròrroga per a l'exercici 2025 dels pressupostos de la Generalitat per a 2024, per a facilitar l'operativa financera de la Generalitat durant el període de pròrroga, i, en conseqüència, el normal funcionament dels servicis públics competència de la Generalitat.

La norma inclou huit articles i dos disposicions finals, que regulen qüestions fonamentals per a l'activitat financera, com ara l'àmbit subjectiu; els criteris generals, tant de la mateixa pròrroga com de l'execució pressupostària; el règim d'incorporació de romanents, i el de les modificacions pressupostàries, així com les normes necessàries per a ordenar la finalització de la pròrroga i, si és el cas, l'obertura del nou pressupost.

El procés d'elaboració del decret s'ha adequat als principis de necessitat, eficàcia, proporcionalitat, seguretat jurídica i eficiència previstos en l'article 129 de la Llei 39/2015, d'1 d'octubre, del procediment administratiu comú de les administracions públiques (d'ara en avant, LPAC). D'acord amb el que s’ha exposat en els paràgrafs precedents sobre el contingut i la motivació de l'aprovació d'este decret, es consideren complits els principis de necessitat i eficàcia tenint en compte el seu objecte i especialitat, de tal manera que el seu contingut s'adequa als límits de l'ordenament jurídic aplicable i amb respecte al principi de proporcionalitat, en contindre la regulació imprescindible per a la consecució dels objectius propis d'una norma del tipus que ens ocupa.

El decret no genera noves càrregues administratives per a la ciutadania, raó per la qual complix també amb el principi d'eficiència.

En la seua tramitació, s'han observat la resta de les exigències previstes en la normativa i, especialment, en el Decret 24/2009, de 13 de febrer, del Consell, sobre la forma, l'estructura i el procediment d'elaboració dels projectes normatius de la Generalitat.

Esta disposició, atenent la seua naturalesa i caràcter, no està inclosa en el Pla normatiu de l'Administració de la Generalitat per a 2024.

Per tot això, d'acord amb el que establixen els articles 18.f, 28.c i 43 de la Llei 5/1983, de 30 de desembre, del Consell, a proposta de la consellera d'Hisenda i Economia, amb la deliberació prèvia del Consell, en la reunió del dia 23 de desembre de 2024,

DECRETE

*Article 1 Objecte*

L'objecte d'este decret és establir i regular els criteris d'aplicació de la pròrroga automàtica dels pressupostos de la Generalitat per a 2024, des de l'1 de gener de 2025 fins a la publicació i entrada en vigor de la Llei de pressupostos de la Generalitat per a 2025.

*Article 2 Àmbit d'aplicació*

1. Este decret serà aplicable als pressupostos de totes les persones jurídiques i institucions a què fa referència l'article 1.2 de la Llei 8/2023, de 27 de desembre, de pressupostos de la Generalitat per a l'exercici 2024.

2. Durant el període de pròrroga seran aplicables les disposicions contingudes en la Llei 8/2023, de 27 de desembre, de la Generalitat, amb les adequacions temporals corresponents, adaptant-se, si és el cas, al que s'establix en les normes legals. A este efecte, s'entendran prorrogades les disposicions que guarden una relació necessària amb els crèdits prorrogats.

*Article 3 Criteris generals de la pròrroga*

1. Els estats de gastos i ingressos prorrogats no podran suposar un import superior als inicials aprovats en la Llei 8/2023, de 27 de desembre, de la Generalitat, d'acord amb els criteris següents:

a) El pressupost prorrogat s'adaptarà a l'estructura orgànica, funcional i econòmica vigent l’1 gener de 2025.

b) No es prorrogaran, amb independència del capítol de gastos a què afecten, els crèdits destinats a programes o actuacions que hagen finalitzat en l'exercici 2024.

c) Els crèdits que donen cobertura a subvencions nominatives no mantindran esta condició, excepte les que excepcionalment tinguen abast plurianual i dotació específica per a 2025.

d) Seran objecte de pròrroga tots els crèdits associats a modificacions de crèdits que pel seu objecte i naturalesa estenguen els seus efectes a l'exercici 2025.

e) Seran objecte de pròrroga els crèdits de capítol I necessaris per a atendre totes les obligacions econòmiques adquirides fins al 31 de desembre de 2024 que tinguen repercussió en 2025, així com el crèdit necessari per a la cobertura dels compromisos en matèria de personal temporal o substitut imprescindible per al normal funcionament dels servicis públics.

f) Els crèdits necessaris per a satisfer els interessos i el capital de l'endeutament que siga preceptiu reconéixer es prorrogaran segons els compromisos adquirits, de conformitat amb l'article 135 de la Constitució espanyola.

g) Els gastos finançats amb ingressos finalistes es prorrogaran per l'import ajustat de la consignació pressupostària per a 2025 de l'administració d'origen, sense que això supose un import superior al crèdit inicial del 2024.

2. Els crèdits afectats per la pròrroga hauran d'estar vinculats al normal funcionament de la Generalitat i a l'atenció de les necessitats dels ciutadans de la Comunitat Valenciana.

*Article 4. Incorporació de romanents*

Durant el període de pròrroga, amb independència del que es preveu en l'article 45 de la Llei 1/2015, de 6 de febrer, de la Generalitat, la incorporació de romanents amb finançament afectat s'haurà d’ajustar al que s’establix en la disposició addicional novena del Decret llei 11/2024, de 12 de novembre, del Consell, pel qual s'adopten mesures administratives i economicopressupostàries per a facilitar la resposta de la Generalitat a conseqüència de la DANA patida per la Comunitat Valenciana els dies 28 i 29 d'octubre de 2024, i en la disposició addicional quarantena de la Llei 8/2023, de 27 de desembre.

*Article 5. Criteris d'execució*

1. L'execució del pressupost prorrogat serà coherent amb els objectius d'estabilitat pressupostària i de sostenibilitat financera. A este efecte, la conselleria competent en matèria d'hisenda podrà acordar les mesures que considere necessàries, d'acord amb el que es disposa en els articles 56 i 57 de la Llei 1/2015, de 6 de febrer, de la Generalitat, i en l'article 3 del Decret llei 11/2024, de 12 de novembre, del Consell, pel qual s'adopten mesures administratives i economicopressupostàries per a facilitar la resposta de la Generalitat a conseqüència de la DANA patida per la Comunitat Valenciana els dies 28 i 29 d'octubre de 2024.

2. Les obligacions derivades de compromisos de gastos degudament adquirides l'any 2024, els compromisos de gastos de caràcter plurianual i els expedients de tramitació anticipada s'entendran inclosos en el crèdit inicial prorrogat.

En aquelles aplicacions pressupostàries en què els crèdits prorrogats siguen inferiors als compromisos adquirits derivats de l'apartat anterior, hauran de tramitar-se, a instàncies de la conselleria competent, les modificacions pressupostàries necessàries per a la dotació suficient i adequada dels crèdits. Modificacions que, prioritàriament, es finançaran amb càrrec als crèdits disponibles de la mateixa secció pressupostària.

*Article 6. Dels pressupostos dels diferents subjectes del sector públic instrumental*

1. Els diferents subjectes que integren el sector públic instrumental hauran d'ajustar l'execució dels seus pressupostos de gastos als ingressos procedents de les diferents conselleries o seccions pressupostàries des de les quals es financen, així com als seus ingressos propis, si és el cas.

2. Les transferències i aportacions dineràries als subjectes a què fa referència este article que responguen al seu finançament ordinari, hauran de comptabilitzar-se, amb caràcter general, per dotzenes parts del seu import pressupostat. En el cas que una entitat requerisca una periodificació diferent, haurà de trametre a les conselleries competents en matèria d'hisenda i sector públic el corresponent calendari d'execució, abans del 20 de gener de 2025, per a la seua aprovació.

*Article 7. Modificacions de crèdit*

Les modificacions de crèdit s'adequaran al que es preveu en la Llei 1/2015, de 6 de febrer, de la Generalitat; en la Llei 8/2023, de 27 de desembre, de la Generalitat; en el Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la COVID-19, i en el Decret llei 11/2024, de 12 de novembre, del Consell.

En tot cas, la conselleria competent en matèria d'hisenda podrà:

a) Autoritzar les modificacions tècniques que siguen necessàries a conseqüència de reorganitzacions administratives.

b) Autoritzar les generacions de crèdits derivades de la major recaptació o reconeixement de drets de qualsevol dels ingressos previstos o no, incloent-hi els procedents del sistema de finançament i els derivats o afectats a la DANA patida per la Comunitat Valenciana el mes d'octubre de 2024.

*Article 8. Finalització de la pròrroga*

Acabat el període de pròrroga, es procedirà a l'obertura del pressupost aprovat i es realitzaran els ajustos necessaris per a imputar a este totes les operacions comptables d'execució realitzades en el pressupost prorrogat.

DISPOSICIONS FINALS

*Primera. Habilitació normativa*

S'autoritza la persona titular de la conselleria competent en matèria d'hisenda per a dictar totes les disposicions que siguen necessàries per a l'aplicació d'este decret.

S'autoritza la direcció general competent en matèria de pressupostos i la Intervenció General a dictar, en l'àmbit de les seues competències, totes les instruccions que siguen necessàries per a la gestió de la pròrroga de la Llei 8/2023, de 27 de desembre, de la Generalitat.

*Segona. Entrada en vigor i vigència*

Este decret entrarà en vigor l'1 de gener de 2025 i romandrà vigent fins a la publicació i entrada en vigor de la Llei de pressupostos de la Generalitat per a l'any 2025

  

València, 23 de desembre de 2024

CARLOS MAZÓN GUIXOT

El president de la Generalitat

RUTH MARÍA MERINO PEÑA

La consellera d'Hisenda i Economia


Còpia Permalink ELI